ԱՆԻ ՀԱՄԱՅՆՔԻ ՂԵԿԱՎԱՐ ԱՐՄԱՆ ՍԱՐԻԲԵԿՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ՀԱՅՈՑ ԲԱՆԱԿԻ ԿԱԶՄԱՎՈՐՄԱՆ 33-ՐԴ ԱՄՅԱԿԻ ԱՌԹԻՎ

Սիրելի՛ հայրենակիցներ, զինվորներ,

պարոնայք սպաներ, Հայոց բանակի հարգարժան վետերաններ և ազատամարտիկներ, սրտանց շնորհավորում եմ մեր պատմության ամենակարևոր տոներից մեկի՝ Հայոց բանակի կազմավորման 33֊րդ ամյակի կապակցությամբ։ Հայոց բանակը մեր ամենափառահեղ ձեռքբերումներից է, որի յուրաքանչյուր զինվոր պատվով է կատարում իր հայրենանվեր պարտքը։

Այսօր, երբ աշխարհը կանգնած է խաղաղությանն սպառնացող լրջագույն մարտահրավերների առջև, Հայոց բանակը հուսալիորեն պաշտպանում է մեր պետության սահմանները։

Ավելի քան երեք տասնամյակ հայ զինվորն ու սպան բազմիցս ապացուցել են, որ մարտական ոգով և Հայրենիքին անձնվիրաբար ծառայելու պատրաստականությամբ իրենց փառավոր նախնիների արժանավոր հետնորդներն են։ Այս տարիների ընթացքում հայոց բանակը հաղթահարել է բազմաթիվ փորձություններ, ունեցել հաղթանակներ և ճաշակել կորուստների դառնություն: Բայց արդյունքում մեր բանակը եղել և մնում է մեր պետության ու քաղաքացիների անվտանգության ու պաշտպանության ամենավստահելի երաշխավորը:

Սիրելի ժողովուրդ, ևս մեկ անգամ շնորհավորելով հայոց բանակի օրվա առթիվ, մաղթում եմ տևական խաղաղութուն, ոգու ամրություն և համազգային միասնություն, ազգային բանակին բարձր մարտունակություն՝ ի նպաստ մեր պետության և ժողովրդի անվտանգ ապագայի:

Փառք ու պատիվ մեր բոլոր հերոսներին, ովքեր անձնվիրաբար մարտնչել և այսօր էլ մարտնչում են մեր երկրի պաշտպանության դիրքերում՝ բարձր պահելով հայ զինվորի ու հայոց բանակի պատիվը։ Հավերժ խոնարհում պատերազմներում անմահացած մեր հերոսների հիշատակին։

Հավերժ փառք հայոց բանակին, կեցցե՛ Հայաստանի Հանրապետությունը։